C 262/7

Tiivistelmä Euroopan tietosuojavaltuutetun lausunnosta, joka koskee ehdotusta neuvoston päätöksiksi Europolin ja vakavan rikollisuuden ja terrorismin torjunnasta vastaavien Uuden-Seelannin toimivaltaisten viranomaisten välistä henkilötietojen vaihtoa koskevan Euroopan unionin ja Uuden-Seelannin välisen sopimuksen allekirjoittamisesta ja tekemisestä

[Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivustolla www.edps.europa.eu]

(2022/C 262/05)

Euroopan komissio antoi 13. toukokuuta 2022 kaksi ehdotusta neuvoston päätöksiksi Europolin ja vakavan rikollisuuden ja terrorismin torjunnasta vastaavien Uuden-Seelannin toimivaltaisten viranomaisten välistä henkilötietojen vaihtoa koskevan Euroopan unionin ja Uuden-Seelannin välisen sopimuksen allekirjoittamisesta ja tekemisestä Euroopan unionin puolesta. Sopimuksen tavoitteena on mahdollistaa henkilötietojen siirto Europolin ja Uuden-Seelannin toimivaltaisten viranomaisten välillä ja samalla varmistaa asianmukaiset takeet, jotka koskevat yksilöiden ihmisoikeuksien ja perusvapauksien kunnioittamista, yksityisyyden suoja ja tietosuoja mukaan luettuina.

Euroopan tietosuojavaltuutetulla on jo ollut tilaisuus kommentoida henkilötietojen vaihtoa Europolin ja Uuden-Seelannin lainvalvontaviranomaisten välillä kyseisen sopimuksen neuvotteluvaltuuksista antamassaan lausunnossa 1/2020. Euroopan tietosuojavaltuutettu pani kyseisessä lausunnossa merkille, että Uudella-Seelannilla on vakiintunut kansallinen tietosuojalainsäädäntö ja riippumaton tietosuojaviranomainen, jolla on valtuudet valvoa lainvalvontaviranomaisia. Samalla Euroopan tietosuojavaltuutettu esitti useita lisäsuosituksia selventääkseen ja tarvittaessa kehittääkseen edelleen henkilötietojen suojaa koskevia suojatoimia ja valvontaa, jotka liittyvät erityisesti sopimuksen soveltamisalaan, säilytyksen rajoittamisen periaatteeseen ja tietojen antamiseen rekisteröidyille.

Tietosuojavaltuutettu panee tyytyväisenä merkille, että sen suositukset otettiin huomioon neuvotteluissa ja että niiden sanoma myöhemmin sisällytettiin sopimuksen lopulliseen tekstiin liitteessä I sekä 13 artiklassa ja 26 artiklassa.

Edellä esitetyn perusteella tietosuojavaltuutettu katsoo, että Euroopan unionin ja Uuden-Seelannin välinen sopimus henkilötietojen vaihdosta Europolin ja vakavan rikollisuuden ja terrorismin torjunnasta vastaavien Uuden-Seelannin toimivaltaisten viranomaisten välillä sisältää riittävät takeet yksityisyyden suojasta ja perusoikeuksien ja -vapauksien suojasta. Lisäksi sitä voidaan käyttää mallina tuleville henkilötietojen vaihtoa lainvalvontatarkoituksessa koskeville sopimuksille.

Samalla Euroopan tietosuojavaltuutettu palauttaa mieleen Europol-asetukseen äskettäin sovitut muutokset, jotka vaikuttavat muun muassa Europoliin sovellettavaan tietosuojakehykseen. Tältä osin tietosuojavaltuutettu korostaa, että Europolin on sovellettava henkilötietojen vaihtoa Uuden-Seelannin toimivaltaisten viranomaisten kanssa koskevaa sopimusta niin, että se noudattaa kaikilta osin Europolin ajantasaistettua oikeudellista kehystä. Europolin on erityisesti noudatettava EU:n tietosuoja-asetuksen IX lukuun ja muutettuun Europol-asetukseen sisältyviä oikeudellisia takeita yksilöiden suojelemiseksi henkilötietojen käsittelyn yhteydessä.

Erityisesti suunnitellun sopimuksen 26 artiklan mukaista Europolin velvollisuutta julkaista asiakirja, jossa esitetään ymmärrettävässä muodossa sopimuksen nojalla siirrettyjen henkilötietojen käsittelyä koskevat määräykset sekä rekisteröityjen käytettävissä olevat keinot oikeuksiensa käyttöön, olisi tulkittava ja sovellettava niin, että otetaan huomioon EU:n tietosuoja-asetuksen 79 artikla ja rekisterinpitäjänä toimivan viraston velvollisuus julkaista tai antaa rekisteröidylle tietoja käsittelystä.

1. JOHDANTO

1. Euroopan komissio antoi 13. toukokuuta 2022 kaksi ehdotusta neuvoston päätöksiksi Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Uuden-Seelannin toimivaltaisten viranomaisten välistä henkilötietojen vaihtoa koskevan Euroopan unionin ja Uuden-Seelannin välisen sopimuksen allekirjoittamisesta ja tekemisestä Euroopan unionin puolesta, jäljempänä ’ehdotukset’ ( 1 )

2. Sopimuksen tavoitteena on mahdollistaa henkilötietojen siirto Europolin ja Uuden-Seelannin toimivaltaisten viranomaisten välillä, jotta voidaan tukea ja vahvistaa Euroopan unionin jäsenvaltioiden ja Uuden-Seelannin viranomaisten toimia sekä niiden keskinäistä yhteistyötä rikosten, myös vakavan rikollisuuden ja terrorismin, ehkäisemiseksi ja torjumiseksi ja samalla varmistaa asianmukaiset takeet, jotka koskevat yksilöiden ihmisoikeuksien ja perusvapauksien kunnioittamista, mukaan lukien yksityisyyden suoja ja tietosuoja ( 2 )

3. Komission ja Uuden-Seelannin väliset neuvottelut sopimuksesta käytiin huhti-marraskuussa 2021 neuvoston 13. toukokuuta 2020 hyväksymien neuvotteluohjeiden mukaisesti. Komissio oli antanut 30. lokakuuta 2019 suosituksen neuvottelujen käynnistämisestä ( 3 )

4. Suunnitellulla sopimuksella kehitetään Euroopan unionin ja Uuden-Seelannin jo olemassa olevaa tiivistä kumppanuutta. Tältä osin on huomattava, että 5. lokakuuta 2016 allekirjoitetussa EU:n ja Uuden-Seelannin suhteita ja yhteistyötä koskevassa kumppanuussopimuksessa osapuolet sitoutuvat tekemään yhteistyötä lainvalvonnan sekä järjestäytyneen rikollisuuden, korruption, laittomien huumausaineiden, kyberrikollisuuden, rahanpesun ja terrorismin rahoituksen torjunnan aloilla.

5. Euroopan tietosuojavaltuutettu on antanut tämän lausunnon vastaukseksi Euroopan komission 13. toukokuuta 2022 käynnistämiin EU:n tietosuoja-asetuksen 42 artiklan 1 kohdan mukaisiin kuulemisiin, jotka koskevat ehdotuksia neuvoston päätöksiksi sopimuksen allekirjoittamisesta ja tekemisestä. Lausunto kattaa molemmat ehdotukset, koska ne koskevat samaa sopimusta.

4. PÄÄTELMÄT

19. Edellä esitetyn perusteella Euroopan tietosuojavaltuutettu esittää seuraavat huomiot ja suositukset: (1) Europolin ja vakavan rikollisuuden ja terrorismin torjunnasta vastaavien Uuden-Seelannin toimivaltaisten viranomaisten välistä henkilötietojen vaihtoa koskevassa Euroopan unionin ja Uuden-Seelannin välisessä sopimusehdotuksessa annetaan riittävät takeet yksityisyyden suojasta ja perusoikeuksien ja -vapauksien suojasta. Näin ollen sitä voidaan käyttää myös mallina tuleville sopimuksille, jotka koskevat henkilötietojen vaihtoa lainvalvontatarkoituksessa. (2) Suunnitellun sopimuksen 26 artiklan mukaista Europolin velvollisuutta julkaista asiakirja, jossa esitetään ymmärrettävässä muodossa sopimuksen nojalla siirrettyjen henkilötietojen käsittelyä koskevat määräykset sekä rekisteröityjen käytettävissä olevat keinot oikeuksiensa käyttöön, olisi tulkittava ja sovellettava niin, että otetaan huomioon EU:n tietosuoja-asetuksen 79 artikla ja rekisterinpitäjänä toimivan viraston velvollisuus julkaista tai antaa rekisteröidylle tietoja käsittelystä.

Brysselissä 10. kesäkuuta 2022 Wojciech Rafał WIEWIÓROWSKI

(1) COM(2022)207 final ja COM(2022)208 final.

(2) Ks. molempien ehdotusten perustelut, s. 2.

(3) Ks. edellinen alaviite.